

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

**Upravni odjel za zdravstvo, socijalnu skrb,**

 **udruge i mlade**

KLASA: 500-01/18-01/87

URBROJ: 2140/01-09-18-1

Krapina, 15. lipnja 2018.

 Na temelju točke III. Odluke o osnivanju i imenovanju Povjerenstva za zaštitu prava pacijenata na području Krapinsko-zagorske županije (Službeni glasnik Krapinsko-zagorske županije, broj 4/05 i 6/10), Upravni odjel za zdravstvo, socijalnu skrb, udruge i mlade objavljuje

**J A V N I P O Z I V**

za isticanje kandidatura za članove/članice Povjerenstva za zaštitu prava pacijenata

na području Krapinsko-zagorske županije

**I.**

 Ovim pozivom pokreće se postupak izbora za članove Povjerenstva za zaštitu prava pacijenata na području Krapinsko-zagorske županije (dalje u tekstu: Povjerenstvo).

 Povjerenstvo se osniva s ciljem ostvarivanja i promicanja prava pacijenata na području Krapinsko-zagorske županije.

 Povjerenstvo obavlja sljedeće poslove:

* prati primjenu propisa na području Krapinsko-zagorske županije koji se odnose na zaštitu prava i interesa pacijenata,
* prati povrede pojedinačnih prava pacijenata na području Krapinsko-zagorske županije,
* predlaže poduzimanje mjera za zaštitu i promicanje prava pacijenata na području Krapinsko-zagorske županije,
* bez odgađanja obavještava Povjerenstvo za zaštitu i promicanje prava pacijenata ministarstva nadležnog za zdravstvo o slučajevima težih povreda prava pacijenata koje mogu ugroziti život ili zdravlje pacijenata,
* podnosi Županijskoj skupštini Krapinsko-zagorske županije i ministarstvu nadležnom za zdravstvo godišnje izvješće o svom radu,
* obavještava javnost o povredama prava pacijenata,
* obavlja druge poslove određene Zakonom o zaštiti prava pacijenata.

**II.**

 Povjerenstvo ima 5 članova koje imenuje Županijska skupština Krapinsko-zagorske županije, na temelju javnog poziva, iz redova pacijenata, udruga i stručnjaka na području zaštite prava pacijenata.

 Povjerenstvo se imenuje na mandat od četiri godine.

**III.**

Za člana Povjerenstva može biti kandidirana osoba koja je punoljetni državljanin Republike Hrvatske i protiv koje se ne vodi istražni ili kazneni postupak.

 Svoju kandidaturu isticati ili kandidirati drugog građanina za člana Povjerenstva, mogu: građani, udruge, građanske inicijative, jedinice lokalne samouprave i druge pravne osobe.

**IV.**

 Kandidature za članove Povjerenstva dostavljaju se na propisanim obrascima koji su dostupni na mrežnim stranicama Županije ([www.kzz.hr](http://www.kzz.hr)) pod „Natječaji i javni pozivi“ i to:

* obrazac za isticanje kandidata za člana (Obrazac 1)
* izjava o suglasnosti za prikupljanje i korištenje osobnih podataka (Obrazac 2),
* obrazac životopisa – EUROPASS format (Obrazac 3).

Dokumentacija koja se prilaže prijavi:

* uvjerenje izdano od nadležnog suda da se protiv osobe ne vodi istražni ili kazneni postupak (original ili preslika ne starija od šest mjeseci).

**V.**

 Rok za podnošenje prijava je 30 dana od dana objave na mrežnim stranicama Županije.

Kandidature za člana dostavljaju se u pisarnicu Krapinsko-zagorske županije (Magistratska 1, Krapina – prizemlje, soba 2) ili se šalju poštom preporučeno na adresu:

Krapinsko-zagorska županija, Upravni odjel za zdravstvo, socijalnu skrb, udruge i mlade, Magistratska 1, Krapina, s naznakom „Prijedlog kandidata za člana Povjerenstva za zaštitu prava pacijenata na području Krapinsko-zagorske županije“.

Prijave se mogu podnijeti i elektronskim putem i u tom slučaju potpisana i ovjerena dokumentacija u PDF formatu šalje se na adresu elektroničke pošte: zdravstvo@kzz.hr, s naznakom predmeta „Prijedlog kandidata za člana Povjerenstva za zaštitu prava pacijenata na području Krapinsko-zagorske županije“.

**VI.**

 Nakon zaprimanja kandidatura za članove Povjerenstva, Upravni odjel za zdravstvo, socijalnu skrb, udruge i mlade utvrđuje ispunjavanje formalnih uvjeta iz Javnog poziva i utvrđuje popis važećih kandidatura.

 Odbor za izbor i imenovanja Županijske skupštine, na temelju popisa važećih kandidatura, predlaže Županijskoj skupštini izbor pet članova Povjerenstva.

 Rezultati izbora za članove Povjerenstva objavljuju se na mrežnim stranicama Županije.

**VII.**

 Izrazi koji se koriste u ovom Javnom pozivu, a imaju rodno značenje, koriste se neutralno i odnose se jednako na muški i ženski rod.

 **PROČELNICA**

 **Martina Gregurović Šanjug**